सचिन-जहीर की टेस्ट रैंकिंग में बदलाव नहीं  
सचिन पहले की तरह पांचवें स्थान पर काबिज है जबकि चोटिल तेज गेंदबाज जहीर खान भी गेंदबाजों की सूची में छठे स्थान पर बने हुए हैं।
सचिन तेंदुलकर आईसीसी की ताजा टेस्ट बल्लेबाजी रैंकिंग में अब भी सबसे अधिक रैंकिंग के भारतीय बल्लेबाज बने हुए हैं। यह स्टार बल्लेबाज पहले की तरह पांचवें स्थान पर काबिज है जबकि चोटिल तेज गेंदबाज जहीर खान भी गेंदबाजों की सूची में छठे स्थान पर बने हुए हैं।   राहुल द्रविड़ दसवें नंबर पर हैं और वह तेंदुलकर के अलावा शीर्ष दस में शामिल अन्य भारतीय बल्लेबाज हैं। इस बीच कुमार संगकारा पाकिस्तान के खिलाफ अबुधाबी में पहले टेस्ट मैच में दोहरा शतक जड़ने के कारण फिर से नंबर एक टेस्ट बल्लेबाज बनने के करीब पहुंच गए हैं। संगकारा ने 211 रन बनाए जिससे श्रीलंका मैच ड्रा कराने में सफल रहा। उन्होंने इससे 29 रेटिंग अंक हासिल किए और अब वह चोटी पर काबिज दक्षिण अफ्रीकी जाक कैलिस से केवल 31 अंक पीछे हैं।   बल्लेबाजी में सबसे लंबी छलांग पाकिस्तान के तौफीक उमर ने लगायी है। पाकिस्तानी पारी में 236 रन बनाने वाला यह सलामी बल्लेबाज अब 17 पायदान ऊपर 46वें स्थान पर पहुंच गया है। गेंदबाजों में पाकिस्तान के तेज गेंदबाज जुनैद खान 62 पायदान की छलांग लगाकर 66वें स्थान पर पहुंच गए हैं। उन्होंने श्रीलंका की पहली पारी में पांच विकेट लिए थे। गेंदबाजी सूची में दक्षिण अफ्रीका के डेल स्टेन शीर्ष पर बने हुए हैं। इंग्लैंड के जेम्स एंडरसन और ग्रीम स्वान दूसरे और तीसरे स्थान पर हैं।